KLASA: P-342/23

URBROJ: 711-02-01/02-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Krune Britveca, OIB: …………….., direktora trgovačkog društva Komunalno Lasinja d.o.o.,** pokrenutom po službenoj dužnosti na radnom sastanku 17. siječnja 2024. g. pod KLASA: P-342/23, URBROJ:711-02-01/02-2024-3, na 48. sjednici održanoj 22. travnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Kruno Britvec, direktor trgovačkog društva Komunalno Lasinja d.o.o., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Kruni Britvecu izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Kruno britvec, direktor trgovačkog društva Komunalno Lasinja d.o.o. nije podnio imovinsku karticu za 2022.g. do 31. siječnja 2022.g.

Slijedom navedenog, Povjerenstvo je na stručnom radnom sastanku Povjerenstva održanom dana 17. siječnja 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-342/23,URBROJ:711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu obavijest očitovao dana 08. veljače 2024.g. navodeći da je, budući da po prvi puta obnaša dužnost, previdio obvezu podnošenja godišnje imovinske kartice te ističe kako je za navedenu obvezu saznao upoznavanjem s odredbama ZSSI-a, međutim da je već protekao rok za podnošenje te kartice kao i kartice za početak mandata jednu karticu podnio 17. veljače 2023.g. koja mu je odobrena.

U tijeku postupka Povjerenstvo je utvrdilo da je obveznik Kruno Britvec, u smislu ZSSI-a, obnašao dužnost vršitelja dužnosti direktora trgovačkog društva Komunalano Lasinja d.o.o. od 01. listopada 2022.g. te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI/21 propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije do 31. siječnja 2023.g. podnio imovinsku karticu za 2022.g. kao i da istu nije podnio niti naknadno, slijedom čega je nadalje u obvezi podnošenja imovinske kartice za 2022.g.

Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu vodili postupci pred Povjerenstvom kao i da je, iako sa zakašnjenjem, obveznik uredno podnio karticu povodom stupanja na dužnost. Slijedom svega navedenog, Povjerenstvo je smatralo opravdanim obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Kruno Britvec, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana